b'\n_START_ARTICLE_\nSangha\n_START_SECTION_\nTradici\xc3\xb3 mon\xc3\xa0stica\n_START_PARAGRAPH_\nEls Budistes consideren tradicionalment la vida mon\xc3\xa0stica com un dels ambients m\xc3\xa9s adequats per a avan\xc3\xa7ar cap a la il\xc2\xb7luminaci\xc3\xb3, ja que ajuda a allunyar-se de les temptacions del m\xc3\xb3n._NEWLINE_El sangha de monjos i monges fou establert originalment pel Buda Gautama al Segle V\xc2\xa0a.\xc2\xa0C., com a mitj\xc3\xa0 per a les persones desitjoses de dedicar-se a practicar la Dharma, de forma disciplinada i alliberades de les obligacions de la vida dom\xc3\xa8stica i familiar. Tamb\xc3\xa9 compleix la funci\xc3\xb3 de de preservar els ensenyaments i servir com a exemple i suport espiritual a la comunitat laica._NEWLINE_La caracter\xc3\xadstica principal del budisme mon\xc3\xa0stic \xc3\xa9s la seua adher\xc3\xa8ncia al vinaya, un conjunt complex de normes de conducta entre les quals figuren la castedat total i l\'alimentaci\xc3\xb3 solament abans del migdia. Entre el migdia i l\'endem\xc3\xa0, la regla determina una vida estricta d\'estudi de les escriptures, cants, meditaci\xc3\xb3 i ocasionalment tasques de neteja i altres deures del sangha. Trencar les regles pot implicar penalitzacions que van des de la confessi\xc3\xb3 fins a l\'expulsi\xc3\xb3 permanent del Sangha. El fundador de la secta japonesa Tendai va decidir reduir les normes a prop de 60 (Enkai). En l\'era Kamakura, diverses sectes (Zen, Terra Pura i Nichiren), que derivaven de la secta Tendai, van abolir el vinaya per complet i s\xc3\xb3n dirigides per ministres (o sacerdots) en comptes de monjos._NEWLINE_Els monjos i monges han de renunciar a totes les seves possessions excepte uns m\xc3\xadnims indispensables (idealment, tres peces de roba feta a partir de roba de segona m\xc3\xa0, un bol per a recaptar aliments, un cintur\xc3\xb3 de drap, agulla i fil, una fulla per a afaitar-se el cap i un filtre d\'aigua). En la pr\xc3\xa0ctica, poden arribar a tenir algunes poques coses m\xc3\xa9s. En l\'actualitat \xc3\xa9s molt com\xc3\xba que els monjos, sobretot els qui segueixen una carrera d\'estudis, disposin d\'eines com ordinadors i tauletes, a m\xc3\xa9s de telefon m\xc3\xb2bil i d\'altres aparells. _NEWLINE_Tradicionalment els budistes mon\xc3\xa0stics prefereixen vestir t\xc3\xbaniques en comptes de roba comuna. Originalment les t\xc3\xbaniques eren fetes de trossos de roba vella cosits i tenyides amb terra. La idea que les t\xc3\xbaniques eren tenyides amb safr\xc3\xa0 no sembla cre\xc3\xafble, ja que aquest era i segueix sent un article molt cost\xc3\xb3s i els monjos eren pobres. El color de la t\xc3\xbaniques modernes varia d\'una comunitat a altra (el taronja \xc3\xa9s caracter\xc3\xadstic dels grups del sud-est asi\xc3\xa0tic Theravada, marr\xc3\xb3 en el Tibet, gris en Corea, etc.)_NEWLINE_Les lleng\xc3\xbces occidentals han incorporat la paraula bonze, derivada del japon\xc3\xa8s bons\xc5\x8d ("sacerdot, monjo"), per designar els membres del Sangha, especialment els del Jap\xc3\xb3, Xina i la Indon\xc3\xa8sia francesa. Ells mateixos, per\xc3\xb2, s\xe2\x80\x99anomenen amb el mot Pali bhikkhu, en femen\xc3\xad \xc3\xa9s bhikkhun\xc4\xab, o en S\xc3\xa0nscrit bhik\xe1\xb9\xa3u, bhik\xe1\xb9\xa3un\xc4\xab. El seu significat literal \xc3\xa9s "captaire", i en efecte \xc3\xa9s habitual que els bhikkhus mendiquin per alimentar-se. En alguns llocs a\xc3\xa7\xc3\xb2 ha esdevingut un elaborat ritual en el qual els laics alimenten als monjos per a aix\xc3\xad obtenir m\xc3\xa8rits que els oferisquen una reencarnaci\xc3\xb3 afortunada. Encara que els monjos de l\'\xc3\x8dndia tradicionalment viuen de l\'almoina, el costum va anar perdent for\xc3\xa7a en estendre\xe2\x80\x99s el budisme m\xc3\xa9s a l\'orient. Aix\xc3\xad a la Xina i en els pa\xc3\xafsos ve\xc3\xafns els monjos s\'arriben a dedicar a l\'agricultura._NEWLINE_La idea que tots els budistes, especialment monjos i monges, practiquen el vegetarianisme \xc3\xa9s una equivocaci\xc3\xb3 occidental. En alguns sutres Mahayana en s\xc3\xa0nscrit es desaconsella fortament el consum de carn, per\xc3\xb2 en el Canon Pali Buda rebutja espec\xc3\xadficament el suggeriment de Devadatta d\'imposar el vegetarianisme al Sangha. Els mateixos textos Pali mostren el mateix Buda consumint carn. Segons aquests, l\'\xc3\xbanica limitaci\xc3\xb3 que el Buda imposa als membres de la Sangha respecte als aliments donats pels laics \xc3\xa9s la de menjar animals que s\xc3\xa0piguen o sospitin que han estat sacrificats espec\xc3\xadficament per a ells. En conseq\xc3\xbc\xc3\xa8ncia, la tradici\xc3\xb3 Theravada (Sri Lanka, Tail\xc3\xa0ndia i Birm\xc3\xa0nia), seguidora de les escriptures en Pali, no practica el vegetarianisme, sense que aix\xc3\xb2 impedeixi que els seus seguidors puguin fer-ho per elecci\xc3\xb3 individual. D\'altra banda, les tradicions Mahayana i Vajrayana accepten les dues escriptures Theravada i Mahayana, i per tant la pr\xc3\xa0ctica varia d\'acord amb la interpretaci\xc3\xb3 dels sutres. En algunes \xc3\xa0rees com Xina i Vietnam s\'espera que el Sangha practique un vegetarianisme estricte, mentre que en unes altres com Jap\xc3\xb3, Corea o Tibet, no._NEWLINE_En la concepci\xc3\xb3 budista, si b\xc3\xa9 la comunitat laica \xc3\xa9s la responsable de la producci\xc3\xb3 de b\xc3\xa9ns i serveis en la societat, i de la crian\xc3\xa7a dels xiquets, en el seu si tamb\xc3\xa9 \xc3\xa9s possible assolir la il\xc2\xb7luminaci\xc3\xb3: d\'acord amb els sutres Mahayana, el Buda sempre va mantenir que les persones laiques eren capaces de gran saviesa en el Bodhidharma i d\'arribar-hi. En occident s\xe2\x80\x99ha interpretat err\xc3\xb2niament que el corrent Theravada considera que la il\xc2\xb7luminaci\xc3\xb3 \xc3\xa9s una meta impossible fora del Sangha. A\xc3\xa7\xc3\xb2 \xc3\xa9s incorrecte, en els suttas Theravada est\xc3\xa0 clarament registrat que l\'oncle del Buda, qui era un seguidor laic, va arribar la il\xc2\xb7luminaci\xc3\xb3 escoltant el discurs de Buda._NEWLINE_Com que la distinci\xc3\xb3 entre el Sangha pr\xc3\xb2piament dit i les persones laiques \xc3\xa9s important, es considera m\xc3\xa9s apropiat referir-se a la comunitat budista amb el terme Pali paris\xc4\x81, que significa literalment "assemblea" o "seguici" i designa els quatre grups de seguidors del Buda: monjos, monges, homes laics i dones laiques. En la paris\xc4\x81,  els monjos ensenyen i aconsellen els laics quan se\xe2\x80\x99ls demana, i els darrers ofereixen donacions per al sosteniment del Sangha. Aquesta relaci\xc3\xb3 s\xe2\x80\x99ha comparat amb una esp\xc3\xa8cie de matrimoni que ha sostingut al Budisme fins avui.\n_START_SECTION_\nProc\xc3\xa9s d\'Ordenaci\xc3\xb3\n_START_PARAGRAPH_\nQuan un jove aspira a unir-se al sangha de monjos, un bhikkhu l\'ordenar\xc3\xa0 primer com un s\xc4\x81ma\xe1\xb9\x87era (novici) b\xc3\xa9 siga per un any o fins que arribe a l\'edat de 20 anys. Si \xc3\xa9s coniderat acceptable i apte per a la vida mon\xc3\xa0stica, rebr\xc3\xa0 un ordenament complet i viur\xc3\xa0 sota les regles mon\xc3\xa0stiques del p\xc4\x81timokkha (227 regles per a monjos Theravada), les quals estan consignades en el Tipi\xe1\xb9\xadaka._NEWLINE_En el cas de les dones, d\'acord amb la tradici\xc3\xb3 Theravada, la seva ordenaci\xc3\xb3 com a s\xc4\x81ma\xe1\xb9\x87er\xc4\xab la fan conjuntament un bhikkhu i una bhikkhun\xc4\xab. El vinaya Theravada t\xc3\xa9 311 regles de disciplina per a les bhikkhunis.\n_START_SECTION_\nRol de la dona en la Sangha\n_START_PARAGRAPH_\nEncara que sempre el Budisme ha mantingut que les dones s\xc3\xb3n tan capaces d\'arribar a la il\xc2\xb7luminaci\xc3\xb3 com els homes, els textos can\xc3\xb2nics descriuen el Buda poc inclinat a permetre que les dones s\'uniren al Sangha. Aix\xc3\xad, es negava a ordenar la seua tia i mare adoptiva Mah\xc4\x81 Paj\xc4\x81pati Gotam\xc4\xab, per\xc3\xb2 davant les seves moltes s\xc3\xbapliques i les de la seua cosina i assistent Ananda, qui li donava suport, el Buda va cedir i orden\xc3\xa0 Maha Pajapati i altres dones com monges. \xc3\x89s interessant ressaltar que aquesta va ser una de les poques ocasions en les quals es recorde a Buda canviant de parer. El Buda va establir despr\xc3\xa9s la condici\xc3\xb3 que cada nou ordenament f\xc3\xb3ra sancionat per un grup d\'almenys cinc bhikkhunis._NEWLINE_Hi ha hagut moltes interpretacions de la retic\xc3\xa8ncia de Buda a ordenar dones, entre elles que es deguera al temor que una comunitat de dones no es trobaria segura en la societat del seu temps. D\'acord amb les escriptures, la ra\xc3\xb3 que el mateix Buda va donar era que la inclusi\xc3\xb3 de les dones afebliria el Sangha i n\xe2\x80\x99escur\xc3\xa7aria la vida, i per aix\xc3\xb2 va establir estrictes regles subordinant les monges als monjos._NEWLINE_Abans de l\'era moderna, el Sangha de Bhikkhunis es va espargir per la majoria dels pa\xc3\xafsos budistes, amb excepcions notables com Tail\xc3\xa0ndia i el Tibet. No obstant aix\xc3\xb2, en Sri Lanka va desapar\xc3\xa8ixer en el Segle 11 durant una guerra civil i no s\xe2\x80\x99hi va tornar a instaurar. En conseq\xc3\xbc\xc3\xa8ncia, com que el Budisme Theravada es va difondre posteriorment a Tail\xc3\xa0ndia des de Sri Lanka, la Sangha Theravada est\xc3\xa0 format solament per monjos._NEWLINE_En d\xc3\xa8cades recents, hi ha hagut un seri\xc3\xb3s intent de reviure el Sangha Bhikkhuni Theravada amb l\'ajut de bhikkhunis Mahayana del llinatge xin\xc3\xa8s. El Sangha femen\xc3\xad s\xe2\x80\x99havia introdu\xc3\xaft a la Xina des de Sri Lanka l\'any 433 AEC, seguint el Dharmaguptaka Vinaya, i posteriorment s\xe2\x80\x99havia est\xc3\xa8s per Corea, Taiwan, Vietnam, i Jap\xc3\xb3. Aquesta moderna reintroducci\xc3\xb3 ha resultat en una menuda per\xc3\xb2 pr\xc3\xb2spera comunitat de monges a Sri Lanka, a partir de la qual es va ordenar la primera monja Budista Theravada en la hist\xc3\xb2ria de Tail\xc3\xa0ndia, la Venerable Dhammananda. Tanmateix, aquestes ordenacions s\xc3\xb3n for\xc3\xa7a q\xc3\xbcestionades pels corrents conservadors Theravada._NEWLINE_Mentre, un proc\xc3\xa9s similar ha produ\xc3\xaft l\'ordenament de les primeres bhikkhunis en el Budisme Tibet\xc3\xa0, on solament existia l\'ordenament de nov\xc3\xadcies. En occident, on el feminisme ha estat una influ\xc3\xa8ncia molt forta, hi ha hagut diverses monges budistes notables: dos bons exemples s\xc3\xb3n Pema Chodron i Ayya Khema.'